b'\n_START_ARTICLE_\nProlaktin\n_START_PARAGRAPH_\nProlaktin (PRL), tudi luteotropni hormon ali luteotropin, je beljakovina, ki pri \xc4\x8dloveku omogo\xc4\x8da izlo\xc4\x8danje mleka, poleg tega pa ima \xc5\xa1e \xc5\xa1tevilne druge u\xc4\x8dinke. Pomembno vlogo ima tudi pri presnovi, regulaciji imunskega sistema in razvoju trebu\xc5\xa1ne slinavke. Gre za peptidni hormon, ki ga kodira gen PRL._NEWLINE_ V odziv na prehranjevanje, parjenje, zdravljenje z estrogenom, ovulacijo in dojenje se na pulzativen na\xc4\x8din izlo\xc4\x8da iz \xc5\xbeleze hipofize. Prolaktin je pri \xc5\xbeivalih leta 1930 odkril Oscar Riddle, pri \xc4\x8dloveku pa ga je potrdil leta 1970 Henry Friesen. _NEWLINE_Prolaktin u\xc4\x8dinkuje prek prolaktinskega receptorja in \xc5\xa1tevilnih citokinskih receptorjev na endokrini, avtokrini in parakrini na\xc4\x8din. Regulira rast in razvoj tkiv, tvorbo krvi, nastajanje \xc5\xbeil in strjevanje krvi. Spro\xc5\xa1\xc4\x8danje prolaktina iz hipofize regulirajo endokrini nevroni hipotalamusa, med katerimi so najpomembnej\xc5\xa1i nevrosekretorni tuberoinfundibularni (TIDA-) nevroni arkuatnega jedra, ki s sekrecijo dopamina u\xc4\x8dinkujejo na D\xe2\x82\x82-receptorje laktotropnih celic in s tem zavirajo sekrecijo prolaktina. Spodbujevalni u\xc4\x8dinek na spro\xc5\xa1\xc4\x8danje prolaktina ima tirotropin spro\xc5\xa1\xc4\x8dajo\xc4\x8di hormon.\n_START_SECTION_\nBiosinteza in uravnavanje\n_START_PARAGRAPH_\nPri \xc4\x8dloveku nastaja prolaktin v mo\xc5\xbeganskem privesku (hipofizi), minljivki (decidui \xe2\x80\x93 endometriju med nose\xc4\x8dnostjo), miometriju (srednji plasti maternice), dojkah, limfocitih, levkocitih in obse\xc4\x8dnici (prostati)._NEWLINE_Nastajanje prolaktina v mo\xc5\xbeganskem privesku nadzorujeta transkripcijski faktor Pit-1 in dopamin, v preostalih tkivih pa t. i. superdistalni promotor, dopamin pa tam nima vpliva. V poskusnih pogojih spodbujata izlo\xc4\x8danje prolaktina tudi tirotropin spro\xc5\xa1\xc4\x8dajo\xc4\x8di hormon in vazoaktivni intestinalni peptid, vendar njuna fiziolo\xc5\xa1ka vloga ni pojasnjena. Glavni stimulus za izlo\xc4\x8danje prolaktina je sesanje mleka, pri \xc4\x8demer gre za \xc5\xbeiv\xc4\x8dno posredovani u\xc4\x8dinek._NEWLINE_V celicah minljivke in limfocitih distalni promotor in s tem izra\xc5\xbeanje gena za prolaktin stimulira cAMP. Pri progesteronu so opazili, da pove\xc4\x8duje sintezo prolaktina v endometriju, zavira pa jo v  miometriju in \xc5\xbeleznem tkivu v dojkah. _NEWLINE_Sinteza prolaktina zunaj mo\xc5\xbeganskega priveska naj bi bila zna\xc4\x8dilna le za \xc4\x8dloveka in prvake in naj bi imela vlogo za tkivo specifi\xc4\x8dnega parakrinega in avtokrinega delovanja. Pri drugih vreten\xc4\x8darjih naj bi podobno vlogo imele druge, prolaktinu sorodne beljakovine._NEWLINE_Na izlo\xc4\x8danje prolaktina vplivajo tudi drugi dejavniki, kot so agonisti in antagonisti dopaminskih receptorjev (antipsihotiki, antidepresivi), \xc4\x8dustveni stres, starost ... Tudi na primer epilepti\xc4\x8dni napad lahko zve\xc4\x8da izlo\xc4\x8danje prolaktina iz mo\xc5\xbeganskega priveska, in sicer naj bi se med napadom \xc5\xa1irila epilepti\xc4\x8dna mo\xc5\xbeganska aktivnost iz medialnega temporalnega predela mo\xc5\xbeganov v hipotalamus in posledi\xc4\x8dno se spodbudi sinteza prolaktina.'